Source: https://www.tyoelakelakipalvelu.fi/telp-publishing/vepa/document.faces?document_id=300645
Timestamp: 2020-05-30 05:15:45+00:00

Document:
Muutoksenhakijan valitusoikeus | Työeläkelakipalvelu
Muutoksenhakijan valitusoikeus
TyEL 128 § 2-3 mom. Muutoksen hakeminen
YEL 124 § 2-3 § Muutoksen hakeminen
MYEL 103 § 2-3 mom. Muutoksen hakeminen
MEL 125 § 2-3 mom. Muutoksen hakeminen
KuEL 154 § 1-2 mom. Valitusoikeus
HLL 6 § Valittaja
VakO 3423/78 Kuolinpesällä oli valitusoikeus eläkepäätöksestä
VakO 1159/98 Kuolinpesällä ei ollut valitusoikeutta lainvoimaisesta päätöksestä
VakO 7765/98 Kuolinpesällä ei ollut oikeutta hakea lainvoimaisen päätöksen poistamista
ELK 5407/91 Työnantajalla ei ollut valitusoikeutta hylkäävästä sito-päätöksestä
VakO 8115/75 Työnantajalla ei ollut valitusoikeutta työkyvyttömyyseläkepäätöksestä
VakO 5414/2009 Työnantajalla oli valitusoikeus tapaturmaeläkepäätöksestä
VakO 1237/81 Eläkelaitoksella oli valitusoikeus soveltamisalaratkaisuasiassa
VakO 5507/82 Eläketurvakeskuksella oli valitusoikeus soveltamisalaratkaisuasiassa
Asian tutkimatta jättäminen muutoksenhakuelimessä
Asianosaisella on oikeus hakea valittamalla muutosta eläkelaitoksen tai Eläketurvakeskuksen päätökseen.
TyEL:a koskevan hallituksen esityksen (HE 45/2005 vp) perusteluiden mukaan asianosaisella tarkoitetaan sitä luonnollista henkilöä tai oikeushenkilöä, jonka edusta, oikeudesta tai velvollisuudesta asiassa on päätetty, tai jonka oikeudellisiin tai taloudellisiin etuihin ratkaisu välittömästi vaikuttaa. Se, kuka on asianosainen, vaihtelee sen mukaan, mistä asiasta päätöksellä päätetään. Myös eläkelaitokset ja työnantaja ovat joissakin asioissa asianosaisia.
Hallintolainkäyttölain mukaan päätöksestä saa valittaa se, johon päätös on kohdistettu tai jonka oikeuteen, velvollisuuteen tai etuun päätös välittömästi vaikuttaa. Säännös määrittelee yleisesti sen, ketä pidetään asianosaisena ja kenellä on oikeus valittaa.
Valitusoikeus on siis sillä, johon päätös kohdistuu eli sillä,
jolle päätöksessä on nimenomaisesti myönnetty jokin etuus tai oikeus
jolle on asetettu jokin velvollisuus, rajoitus tai kielto
jolta on evätty kokonaan tai osittain jokin etuus tai oikeus.
Valitusoikeus on myös sillä, jonka oikeudellisiin tai taloudellisiin etuihin ratkaisu välittömästi vaikuttaa, mutta johon päätöstä ei ole suoranaisesti kohdistettu.
Myös viranomainen voi olla asianosaisen asemassa. Viranomaisen valitusoikeus voi perustua:
asianosaisasemaan
lain nimenomaiseen säännökseen
siihen, että viranomaisen valvottavana oleva julkinen etu niin vaatii.
Yksityisten alojen työeläkelaeissa ei ole eläkelaitoksen valitusoikeutta koskevia nimenomaisia säännöksiä.
Eläkkeenhakija, eläkkeensaaja ja vakuutettu
Asianosaisena valitusoikeus on
eläkkeenhakijalla ja eläkkeensaajalla eläkepäätöksestä
vakuutetulla tai vakuutusta hakeneella yrittäjällä työtulopäätöksestä
työntekijällä työsuhdeselvittelypäätöksestä (sito-päätös) sekä työntekijän työeläkevakuutusmaksun pidättämisestä.
Valitusoikeus eläkepäätöksestä on yleensä eläkkeenhakijalla ja eläkkeensaajalla itsellään. Kuolinpesällä on valitusoikeus silloin, jos eläkkeenhakija on kuollut eläkehakemuksen käsittelyn tai muutoksenhaun vireilläolon aikana.
Kuolinpesällä saattaa olla oikeudellista etua valvottavanaan myös perhe-eläkkeen kannalta. Valitusoikeus on kaikilla kuolinpesän osakkailla. Tällöin muita osakkaita on kuultava valituksen johdosta.
Esimerkkejä: Kuolinpesän valitusoikeus
Henkilö oli hakenut työkyvyttömyyseläkettä ja valittanut hylkäävästä päätöksestä eläkelautakuntaan. Hänen kuoltuaan leski valitti eläkelautakunnan päätöksestä vakuutusoikeuteen. Vakuutusoikeus piti leskeä asianosaisena ja tutki valituksen.
Kuolinpesällä ei ole oikeutta vaatia eläkettä, johon edunjättäjällä olisi ollut oikeus, mutta jota tämä ei ollut hakenut. Edunjättäjän leski tai kuolinpesän osakkaat eivät voi edunjättäjän kuoltua vaatia myöskään edunjättäjän oman eläkkeen oikaisua, jos päätös on jo saavuttanut lainvoiman eikä edunjättäjä ollut itse hakenut siihen oikaisua.
Työnantajalla on asianosaisena valitusoikeus muun muassa:
työeläkevakuutusmaksun maksuunpanosta
Eläketurvakeskuksen antamasta soveltamisalaratkaisusta (TyEL 10 §)
pakkovakuutuspäätöksestä (TyEL 186 §)
takautuvan työeläkevakuutusmaksun maksamisen vapauttamista koskevasta päätöksestä (TyEL 155 §)
ulkomaisen työnantajan vakuuttamisvelvollisuudesta vapauttamista koskevasta päätöksestä (TyEL 149 §)
ulkomailla työskentelevän työntekijän vakuuttamisesta vapauttamista koskevasta päätöksestä (TyEL 150 § 1 mom.)
Päätös annetaan työntekijäryhmää koskevana, joten yksittäinen työntekijä ei voi valittaa päätöksestä. Myöskään eläkelaitoksella ei ole valitusoikeutta. Työntekijä ja eläkelaitos voivat saattaa asian käsiteltäväksi hakemalla Eläketurvakeskuksen soveltamisalaratkaisua (TyEL 10 §).
vakuutuksen perusteena olevia työansioita koskevasta päätöksestä (TyEL 151 §)
työsuhdeselvittelypäätöksestä (sito-päätös, TyEL 75 b § 3 mom.).
Jos työsuhdeselvittely ei johda uuden työsuhteen vahvistamiseen tai rekisterissä jo olevien työsuhdetietojen muuttamiseen, niin silloin työnantajalla ei ole asianosaisasemaa eikä muutoksenhakuoikeutta.
Työnantajalla ei yleensä ole katsottu olevan oikeutta valittaa työkyvyttömyyseläkepäätöksestä.
Työkyvyttömyysratkaisuissa suurtyönantajalla ei ole katsottu olevan välitöntä oikeudellista etua valvottavanaan, eikä näin ollen myöskään oikeutta valittaa.
VakO on kuitenkin tapaturmavakuutusasiassa antamassaan ratkaisussa katsonut, että suurtyönantajalla on oikeus valittaa työtapaturmassa vahingoittuneen työntekijänsä tapaturmaeläkepäätöksestä. Tapauksessa työnantajalla oli lakisääteinen tapaturmavakuutus, jossa vakuutuksesta maksettavilla korvauksilla oli työnantajaan kohdistuva suora vakuutusmaksuvaikutus. VakO katsoi, että työnantajalla oli siihen kohdistuneen suoran vakuutusmaksuvaikutuksen johdosta välitön oikeudellinen etu käsiteltävänä olevassa korvausasiassa ja näin ollen työnantaja oli tapaturmavakuutuslaissa tarkoitettu asianosainen.
Myös korkein oikeus on tapaturmavakuutusasiassa antamassaan ratkaisussa katsonut työnantajalla olevan asianosaisasema (KKO 2001:112, päätöslyhennelmä ei ole Säädöspalvelussa). Tapauksessa vakuutuslaitos oli korvannut viimeisessä työsuhteessa ilmenneen A:n ammattitaudin perusteella korvauksia. Tapaturmavakuutuslautakunta katsoi, ettei työnantajalla ollut asiassa oikeussuojan tarvetta ja jätti valituksen tutkimatta. Työnantaja valitti VakO:een ja katsoi olevansa asianosaisen asemassa. VakO hylkäsi valituksen tapaturmavakuutuslautakunnan päätöksen perustein. KKO myönsi valitusluvan. Työnantajaa pidettiin asianosaisena ja sillä katsottiin olevan välitön oikeudellinen intressi siitä, onko A:n ammattitauti aiheutunut yhtiön työssä vai ei, koska tämän kysymyksen ratkaisusta riippui työnantajan vastattavaksi tulevien vakuutusmaksujen määräytyminen.
Edunvalvoja, asiamies, lähiomainen tai vastaava
Myös edunvalvojalla, asianosaisen valtuuttamalla asiamiehellä, lähiomaisella tai vastaavalla on tietyin edellytyksin muutoksenhakuoikeus.
Eläkelaitos ja Eläketurvakeskus
Eläkelaitoksella on eräissä tilanteissa katsottu olevan asianosaisasema ja valitusoikeus TELK:n päätöksestä. Eläkelaitos on asianosaisasemassa silloin, kun sillä on asiassa välitöntä etua valvottavanaan.
Eläkelaitoksella ja Eläketurvakeskuksella voi olla asianosaisasema myös niiden työeläkejärjestelmän piiriin kuuluvien tehtävien luonteen vuoksi, esimerkiksi soveltamisalaratkaisuasioissa. Käytännössä eläkelaitokset valittavat TELK:n päätöksistä lähinnä silloin, kun on kysymys periaatteellisesta laintulkinta-asiasta, kuten esimerkiksi siitä, kuuluuko työskentely TyEL:n vai YEL:n piiriin.
Taho, jolle eläkettä maksetaan eläkkeensaajan sijaan
Asianosaisasema ja valitusoikeus on myös sillä taholla, jolle eläkettä maksetaan eläkkeensaajan sijasta tai joka on hakenut eläkettä maksettavaksi itselleen.
Esimerkiksi kunnan sosiaalilautakunnalla on valitusoikeus silloin, kun on kysymys eläkkeen maksamisesta sille. Työntekijän eläkeoikeutta koskevasta ratkaisusta sosiaalilautakunnalla ei ole kuitenkaan valitusoikeutta.
Kevan jäsenyhteisö
Kevan päätöksestä, joka koskee muuta kuin eläkeoikeutta koskevaa asiaa, on valitusoikeus asianosaisen lisäksi jäsenyhteisöllä. Kevan jäsenyhteisöt on määritelty KuEL:n 2 §:n 1 ja 2 momentissa.

References: § 2
 § 2
 § 2
 § 2
 § 1
 § 1
 § 3
 KKO